Cindy Õunpuu

Cindy Õunpuu (perenimi inglispäraselt ka Ounpuu; abielus Yelle; sündinud 11. novembril 1966 Torontos) on Kanada endine ujuja (oli spetsialiseerunud rinnuliujumisele) ning heategevus- ja sporditegelane.

Lõpetanud USA-s Florida Gainsville'i ülikooli.

Ta nimetati 13. veebruaril 2020 Kanada Olümpiafondi tegevjuhiks."Cindy Yelle Named CEO of the Canadian Olympic Foundation". Sport Information Resource Centre (SIRC). Inglise keeles, vaadatud 29. november 2025Matthew De George. "Olympian Cindy Yelle Named Canadian Olympic Foundation CEO". Swimming World, 13.02.2020. Vaadatud 29. novembril 2025 

Sportlasena
Hakkas ujumist harrastama koolieelikuna Mai Kreemi juhendamisel. Kuulus kuni 1979. aastani Toronto Kalevisse, hiljem Etobicoke'i ujumisklubisse. Tema treenerid on olnud Paul Bergen ja Randy Reese.

Juba üheksa-aastaselt pandi ta võistlema ja 12-aastaselt ujus oma vanusegrupi uue Ontario rekordi.Harald Raigna. "Cindy Õunpuu parim Kanada naisujuja 1985. a". Meie Elu = Our Life nr 49, 5. detsember 1985. Lk 10

Ta oli kokku viiekordne Kanada meister rinnuli- ja teateujumises. Kuulus aastatel 1983–1986 Kanada koondisse. Parandanud Kanada ja Briti Rahvaste Ühenduse rekordeid. 

Oli Los Angelese 1984. aasta suveolümpiamängude ujumisvõistlusel Kanada koondise varuvõistleja nii 100 meetri kui ka 200 meetri rinnuliujumises. Lõpuks ta koondise treeneri otsusega võistlema ei pääsenudki.

Olümpiamängude ajal korraldati ka üksikutele reservi jäetud võistlejatele katsevõistlusi ja sellel võistlusel Cindy Õunpuu saavutas 200 meetri rinnuliujumises aja, millega ta oleks lõppvõistlusel võinud võita pronksmedali.

13. Briti Rahvaste Ühenduse mängudel 1986. aastal Edinburghis sai ta 200 m rinnuliujumises hõbemedali.

Sai 5. ujumise maailmameistrivõistlustel 1986. aastal Madridis 100 meetri rinnuliujumises 8. ja 200 meetri rinnuliujumises 5. koha.

1. Vaikse ookeani mängudel 1985. aastal Tokyos võitis ta 100 meetri rinnuli- ja 4 × 100 meetri kombineeritud teateujumises kuldmedali. Need olid Kanada ainukesed kuldmedalid sellelt võistluselt. Ta sai ka 200 meetri rinnuliujumises hõbemedali.

Tunnustus
1985 – Kanada aasta parim naisujuja
2001 – Ontario Veespordi Kuulsuste Koda

Viited

Kirjandus
Tiit Lääne. Välis-Eesti spordielu 1940–1991. Tallinn 2000. Lk 191–192
Tiit Lääne. Eesti sportlased olümpiamängudel: Ateena 1896 – Peking 2008. Tallinn 2009. Lk 181
Eesti ujumise lugu. Peatoimetaja Deivil Tserp. Tallinn 2017. Lk 276

Välislingid

World Aquatics
Cindy Ounpuu 1984 Canada Olympic team
Ujuja Cindy Õunpuu meenutab oma esimest olümpiamängudel viibimist Kanada rahvuskoondise liikmena. Eesti Spordi- ja Olümpiamuuseum salvestas 2018. aasta augustis Spordimälu projekti raames Cindy Õunpuuga eluloointervjuu. YouTube, 1. november 2018

Kategooria:Kanada ujujad
Kategooria:Eestlased Kanadas
Kategooria:Sündinud 1966